钦定古今图书集成/明伦汇编/宫闱典/第053卷 > 汉
## 钦定古今图书集成/明伦汇编/宫闱典/第053卷 > 汉

### 文帝十二年二月出孝惠皇帝后宫美人令得嫁

按：《汉书文帝本纪》云云。

### 景帝后三年春正月甲子遗诏出宫人归其家复终身

按：《汉书景帝本纪》云云。

### 元帝竟宁元年赐单于待诏掖庭王樯为阏氏

按《汉书元帝本纪》，竟宁元年春正月，匈奴虖韩邪单
于来朝。诏曰：“匈奴郅支单于背叛礼义，既伏其辜，虖
韩邪单于不忘恩德，乡慕礼义，复修朝贺之礼，愿保
塞传之无穷，边垂长无兵革之事，其改元为竟宁，赐
单于待诏掖庭王樯为阏氏。”

〈注〉应劭曰：郡国献女未御，见须命于掖庭，故曰“待诏。”王樯，王氏女，名樯，字昭君。《文颖》曰：本南郡秭归人也。苏林曰：阏氏如汉皇后也。

### 成帝绥和二年四月哀帝即皇帝位六月诏掖庭宫人年三十以下出嫁之

按：《汉书哀帝本纪》云云。

### 平帝元始五年遗诏遣媵妾得嫁如孝文故事

按《汉书平帝本纪》：元始五年十二月，帝崩。诏曰：“皇帝
仁惠，无不顾哀，每疾一发，气辄上逆，害于言语，故不
及有遗诏。其出媵妾，皆归家得嫁，如孝文故事。”

〈注〉师古曰：“媵妾，谓从皇后俱来者。媵之言送。”